Nariadenie Komisie (ES) č. 2579/98
z 30. novembra 1998,
ktorým sa ustanovuje zoznam textilných výrobkov, pre ktoré sa nevyžaduje dôkaz o pôvode pri prepustení do voľného obehu v spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1542/98 z 13. júla 1998 o dôkaze o pôvode pre určité textilné výrobky patriace do triedy XI kombinovanej nomenklatúry a prepustené do voľného obehu v spoločenstve a o podmienke prijatia takéhoto dôkazu [1], najmä na jeho článok 4,
keďže pre textilné a odevné výrobky, ktoré nepodliehajú zvláštnym opatreniam podľa obchodnej politiky spoločenstva a ktoré sú prepustené do voľného obehu, vyššie uvedené nariadenie stanovuje, že je možné udeliť oslobodenie od povinnosti predložiť dôkaz o pôvode, a tiež, že ustanovenia zavádzajúce oslobodenie od povinnosti predložiť osvedčenie o pôvode by mali uvádzať, či sa pre takýto výrobok musí alebo nemusí predložiť vyhlásenie o pôvode;
keďže výrobky, ktoré v súčasnosti nepodliehajú osobitným obchodným opatreniam, boli určené po dôkladnej analýze; keďže je žiaduce nebrať do úvahy potrebu dôkazu o pôvode na takéto výrobky, keď sú určené na prepustenie do voľného obehu v spoločenstve;
keďže opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Prepustenie textilných výrobkov uvedených v prílohe k tomuto nariadeniu do voľného obehu nie je podmienené predložením dôkazu o pôvode.
Článok 2
Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. novembra 1998